नीरज चोपड़ा ने डायमंड लीग में दूसरा गोल्ड जीता, 88.67 मीटर का थ्रो फेंका, लीग में गोल्ड जीतने वाले इकलौते भारतीय
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar  जम्मू-कश्मीर के राजौरी में शुक्रवार को आतंकवादियों और सुरक्षाबलों के बीच फायरिंग जारी है। पिछले 72 घंटों में तीसरा एनकाउंटर हुआ है।
भारतीय जैवलिन थ्रोअर नीरज चोपड़ा ने एक बार फिर लगातार डायमंड लीग में गोल्ड मेडल जीत लिया है। कतर के दोहा में चल रहे डायमंड लीग के फाइनल में चोपड़ा ने बेस्ट थ्रो 88.67 मीटर का फेंका। चोपड़ा डायमंड लीग में दो गोल्ड जीतने वाले भी पहले भारतीय बन गए है। चोपड़ा ने पिछले साल यानी 2022 में ज्यूरिख में डायमंड लीग में गोल्ड जीता था। चोपड़ा इकलौते भारतीय है जिनके नाम डायमंड लीग में गोल्ड है।
आज की अन्य बड़ी खबरें...
लखनऊ ने केएल राहुल की जगह करुण नायर को शामिल किया
लखनऊ सुपरजायंट्स (LSG) के कप्तान केएल राहुल इंजरी के कारण IPL के इस सीजन से बाहर हो गए हैं। टीम ने उनकी जगह राइट हैंड बैटर करुण नायर को शामिल किया है। करुण मिनी ऑक्शन में अनसोल्ड रहे थे, वह 50 लाख रुपए की बेस प्राइस पर LSG का हिस्सा बने। करुण ने अब तक 76 IPL मैचों में 1496 रन बनाए हैं, वह इससे पहले दिल्ली कैपिटल्स टीम का हिस्सा थे।
भारतीय मूल की नीरा टंडन अमेरिका की डोमेस्टिक पॉलिसी डायरेक्टर बनीं
वॉशिंगटन. अमेरिकी राष्ट्रपति जो बाइडेन की स्टाफ सेक्रेटरी नीरा टंडन अब डोमेस्टिक पॉलिसी काउंसिल की डायरेक्टर बनाई गई हैं। प्रेसिडेंट बाइडेन ने खुद इसका ऐलान किया। ‘न्यूयॉर्क टाइम्स’ के मुताबिक- टंडन बराक ओबामा की भी एडवाइजर रह चुकी हैं। भारतीय मूल की नीरा सुसेन राइस की जगह लेंगी।
बाइडेन ने शुक्रवार को कहा- मुझे यह बताते हुए खुशी हो रही है कि नीरा डोमेस्टिक फ्रंट पर मेरी पॉलिसीज को अमलीजामा पहनाएंगी। उनके ऊपर इकोनॉमिक पॉलिसी और नस्लवादी बराबरी, हेल्थ केयर, इमीग्रेशन और एजुकेशन जैसी अहम जिम्मेदारियां भी होंगी। फिलहाल, नीरा ही प्रेसिडेंट बाइडेन को अहम मामलों पर ब्रीफिंग देती हैं।
39 महीने बाद कोरोना ग्लोबल हेल्थ इमरजेंसी नहीं, WHO का ऐलान
कोरोना को लेकर वर्ल्ड हेल्थ ऑर्गेनाइजेशन (WHO) ने शुक्रवार को बड़ी राहत दी है। WHO ने कहा कि कोविड अब पब्लिक ग्लोबल हेल्थ इमरजेंसी नहीं रह गया। इसको लेकर इमरजेंसी कमेटी की 15वीं मीटिंग में फैसला लिया गया।
WHO के डॉयरेक्टर जनरल डॉ टेड्रोस ने कहा कि इमरजेंसी कमेटी की 15 वीं बार बैठक हुई। इसमें मुझसे कहा गया है कि मैं दुनिया में कोविड-19 के वैश्विक हेल्थ इमरजेंसी के दायरे से बाहर होने का ऐलान कर दूं। मैंने उनकी सलाह मान ली है। WHO ने 30 जनवरी 2020 को कोविड को ग्लोबल हेल्थ इमरजेंसी घोषित किया था।
हिंसा के चलते मणिपुर से 600 से अधिक लोगों ने पड़ोसी राज्य असम में शरण ली
मणिपुर के हिंसा प्रभावित इलाकों से 600 से अधिक लोग शुक्रवार तक पड़ोसी राज्य असम के कछार जिले चले गए हैं। कछार के डिप्टी कमिश्नर रोहन झा ने कहा कि पड़ोसी राज्य से आने वालों के लिए जिला प्रशासन ने व्यवस्था की है और उन्हें हर जरूरी मदद मुहैया कराई जाएगी। उन्होंने कहा, कुछ परिवारों ने लखीनगर में अपने रिश्तेदारों के यहां शरण ली है। जिनके पास जाने के लिए कोई जगह नहीं है, उनके लिए सामुदायिक हॉल और स्कूल परिसर में व्यवस्था की गई है।
बता दें मणिपुर में बुधवार को आदिवासियों और बहुसंख्यक मेइती समुदाय के सदस्यों के बीच हिंसक झड़प हुई, जिसमें हजारों लोग विस्थापित हुए।
कर्नाटक हाईकोर्ट ने PM मोदी के रोड शो के खिलाफ दायर याचिका खारिज की
कर्नाटक हाईकोर्ट ने शुक्रवार को प्रधानमंत्री नरेंद्र मोदी के 6 और 7 मई को बेंगलुरु में होने वाले रोड शो के खिलाफ दायर याचिका को खारिज कर दिया। याचिका में रोड शो पर प्रतिबंध लगाने की मांग करते हुए कहा गया था कि इससे नागरिकों को असुविधा होती है। हालांकि पुलिस और राज्य सरकार का कहना है कि जब कोई रोड शो होता है तो सभी तरह के उपायों का ध्यान में रखा जाता है।
राहुल गांधी को दोषी ठहराने वाले जज के प्रमोशन को सुप्रीम कोर्ट में चुनौती
कांग्रेस नेता राहुल गांधी को मानहानि मामले में सजा सुनाने वाले सूरत कोर्ट के जज हरीश वर्मा के प्रमोशन का मामला सुप्रीम कोर्ट में पहुंच गया है। मीडिया रिपोर्ट्स के मुताबिक जज वर्मा समेत 68 जजों के प्रमोशन को चुनौती दी गई है। इस मामले में सुप्रीम कोर्ट 8 मई को सुनवाई करेगा। दरअसल, 65% कोटा नियम के आधार पर इन जजों का प्रमोशन हुआ है। जिसे सीनियर सिविल जज कैडर के दो अधिकारियों ने चुनौती दी है।
हरीश वर्मा ने ही 23 मार्च को राहुल गांधी की मोदी सरनेम पर टिप्पणी से जुड़े मामले में सुनवाई की थी और उन्हें 2 साल की सजा सुनाई थी।
जम्मू-कश्मीर के राजौरी में सुरक्षाबलों-आतंकवादियों के बीच फायरिंग जारी, 72 घंटों में यह तीसरा एनकाउंटर
जम्मू-कश्मीर के राजौरी में शुक्रवार को आतंकवादियों और सुरक्षाबलों के बीच फायरिंग जारी है। पिछले 72 घंटों में तीसरा एनकाउंटर हुआ है। इसके एक दिन पहले यानी गुरुवार को बारामूला में वनिगम पायीन क्रेरी इलाके में सुरक्षा बलों ने 2 आतंकवादियों को मार गिराया था। सेना को आतंकियों के छिपे होने की जानकारी मिली थी। इसके बाद वहां सर्च ऑपरेशन चलाया गया। आतंकियों ने फायरिंग की थी, जिसके बाद मुठभेड़ शुरू हो गई। पूरे इलाके को सील कर दिया गया था।
जापान के इशिकावा प्रान्त में भूकंप के झटके, रिक्टर स्केल पर तीव्रता 6.3 रही
जापान के इशिकावा प्रान्त में भूकंप आया है। रिक्टर स्केल पर इसकी तीव्रता 6.3 रही। भारतीय समय के मुताबिक, 11 बजकर 12 मिनट (जापान समय के मुताबिक, दोपहर 2:42 बजे) पर भूकंप के झटके महसूस किए गए। जापान टाइम्स की रिपोर्ट के मुताबिक, किसी तरह के नुकसान की कोई खबर नहीं मिली है। वहीं, सूनामी की वॉर्निंग भी जारी नहीं की गई है।
24 घंटे में कोरोना के 3,611 नए केस आए सामने, 36 लोगों की हुई मौत, एक्टिव केस 33 हजार पहुंचे
बीते 24 घंटे में कोरोना के 3 हजार 611 नए केस सामने आए हैं, जबकि 36 लोगों की मौत हुई है। वहीं एक्टिव केस की संख्या लगातार 12 दिनों से कम हो रही है। एक्टिव केस 33 हजार पहुंच चुके हैं।
कश्मीर के अनंतनाग में आतंकियों ने सुरक्षाबलों पर फायरिंग की, एक जवान घायल; पुलिस ने इलाके की घेराबंदी की
दक्षिण कश्मीर में अनंतनाग जिले के बिजबेहरा इलाके में आतंकवादियों ने गुरुवार शाम सुरक्षा बलों पर गोलीबारी की। इस हमले में एक सुरक्षाकर्मी को हलकी चोट आई है, जिसे हॉस्पिटल भेजा गया। फिलहाल सुरक्षाबलों ने इलाके की घेराबंदी कर दी है और आतंकियों की तलाश में सर्च ऑपरेशन जारी है।
इस हमले की जिम्मेदारी कश्मीर टाइगर्स ने ली है। ग्रुप ने एक पोस्ट में कहा है- सीनियर अधिकारी समेत कई जवान हमले में घायल हुए हैं। कश्मीर टाइगर्स ऐसे ही और हमलों की प्लानिंग कर रहा है।
गौरतलब है कि पिछले दो दिन में कुपवाड़ा, बारामुला में हुई सेना और पुलिस से मुठभेड़ में चार आतंकवादी मारे गए थे।
सर्बिया में कार में सवार हमलावर ने फायरिंग की, 8 लोगों की मौत; 2 दिन में दूसरी घटना
यूरोपीय देश सर्बिया के म्लाडेनोवैक शहर में गुरुवार देर रात एक कार सवार हमलावर ने सड़क पर अंधाधुंध फायरिंग कर दी। इस दौरान 8 लोगों की मौत हो गई। 13 लोग घायल हुए हैं। पुलिस 21 साल के आरोपी की तलाश कर रही है। ये पिछले 2 दिनों में होने वाली दूसरी घटना है। इसके पहले 3 मई को राजधानी बेलग्रेड के एक स्कूल में एक स्टूडेंट ने फायरिंग कर दी थी। इससे एक ही क्लास के 9 स्टूडेंट्स की मौके पर ही मौत हो गई थी, जबकि कुछ गंभीर रूप से घायल हो गए थे। फायरिंग 14 साल के लड़के ने की थी। वो 7वीं क्लास में का छात्रा है। उसे गिरफ्तार कर लिया गया था।
केरल के पहले ट्रांसजेंडर बॉडीबिल्डर ने की आत्महत्या
केरल के पहले ट्रांसजेंडर बॉडीबिल्डर प्रवीण नाथ ने गुरुवार को आत्महत्या कर ली। यह जानकारी पुलिस ने दी है। पुलिस के मुताबिक, प्रवीण ने अपने आवास पर कथित तौर पर जहर खाकर आत्महत्या की है। उनका शव गवर्नमेंट मेडिकल कॉलेज अस्पताल में रखा गया है।
इमरान की पत्नी बुशरा बीबी ने मरियम नवाज को भेजा नोटिस
पाकिस्तान के पूर्व PM इमरान खान की पत्नी बुशरा बीबी ने सत्तारूढ़ PML-N की नेता मरियम नवाज को कानूनी नोटिस भेजा है, जिसमें लाहौर में मई दिवस के भाषण के दौरान उनके खिलाफ अपमानजनक, झूठे, तुच्छ और बदनाम करने वाले आरोप लगाने के लिए माफी मांगने की मांग की गई है। .
आकाशवाणी होगा नाम, ऑल इंडिया रेडियो नहीं
प्रसार भारती ने रेडियो सेवा के लिए ‘ऑल इंडिया रेडियो’ की जगह अब सिर्फ ‘आकाशवाणी’ का इस्तेमाल करने का फैसला किया है। प्रसार भारती के CEO गौरव द्विवेदी ने कहा कि यह सरकार का बहुत पुराना फैसला है, जिसे पहले लागू नहीं किया गया था। इसे अब लागू किया जा रहा है।
यूथ कांग्रेस प्रेसिडेंट श्रीनिवास की अग्रिम जमानत याचिका खारिज
गुवाहाटी हाईकोर्ट ने उत्पीड़न मामले में यूथ कांग्रेस प्रेसिडेंट श्रीनिवास बीवी की अग्रिम जमानत याचिका खारिज कर दी है। श्रीनिवास पर असम यूथ कांग्रेस प्रेसिडेंट अंगकिता दत्ता ने शोषण का आरोप लगाते हुए शिकायत दर्ज कराई थी।
वुहान की जेल से 3 साल बाद रिहा हुआ कोरोना का व्हिसिलब्लोअर फैंग बिन
चीनी शहर वुहान में कोरोना के प्रकोप का डॉक्यूमेंटेशन वाले फैंग बिन को तीन साल बाद जेल से रिहा कर दिया गया है। वुहान में ग्राउंड रिपोर्ट का वीडियो शेयर करने के बाद, बिन अचानक गायब हो गए थे, क्योंकि चीनी अधिकारी मामले को दबाने की कोशिश कर रहे थे। बिन के परिवार के सदस्य ने बताया कि वह वुहान में था। इतने साल जेल में बिताने के कारण उसकी सेहत बहुत खराब हो गई थी।
पाक को सूचनाएं लीक कर रहा DRDO वैज्ञानिक गिरफ्तार
पुणे रक्षा अनुसंधान और विकास संगठन (DRDO) के एक वैज्ञानिक को महाराष्ट्र ATS ने पाकिस्तानी एजेंट को गोपनीय जानकारी मुहैया कराने के आरोप में गिरफ्तार किया है। ATS के एक अधिकारी ने कहा कि वैज्ञानिक कथित तौर पर वॉट्सऐप और वीडियो कॉल से पाकिस्तान काे गोपनीय सूचनाएं दे रहा था। वह पाकिस्तान इंटेलिजेंस एजेंसी के ऑपरेटिव (PIO) से जुड़ा हुआ था। यह हनीट्रैप का मामला बताया जा रहा है।
हाल के दिनाें में DRDO में जासूसी का यह दूसरा मामला है। फरवरी में DRDO के टेलीमेट्री विभाग के एक कर्मचारी काे रक्षा विभाग की मिसाइल टेस्टिंग की संवेदनशील जानकारी, फोटो आदि रावलपिंडी की एक महिला काे भेजने के आरोप में गिरफ्तार किया था।